CELEX: C2007/211/77
Language: sk
Date: 2007-09-08 00:00:00
Title: Vec T-236/07: Žaloba podaná 4. júla 2007 – Spolková republika Nemecko/Komisia

8.9.2007   
            
            
               SK
            
            
               Úradný vestník Európskej únie
            
            
               C 211/41
            
         Žaloba podaná 4. júla 2007 – Spolková republika Nemecko/Komisia
   (Vec T-236/07)
   (2007/C 211/77)
   Jazyk konania: nemčina
   Účastníci konania
   
      Žalobkyňa: Spolková republika Nemecko (v zastúpení: M. Lumma a J. Müller, splnomocnení zástupcovia)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie K(2007) 1901 z 27. apríla 2007 o vyrovnaní účtov platobných agentúr členských štátov, ktoré sa týkajú výdavkov financovaných Záručnou sekciou Európskeho poľnohospodárskeho usmerňovacieho a záručného fondu (EPUZF) za rozpočtový rok 2006 v rozsahu, v akom sa žalobkyni pripisuje na ťarchu suma vo výške 1 750 616,27 eur,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa podala žalobu proti rozhodnutiu Komisie K(2007) 1901, konečné znenie, z 27. apríla 2007 o vyrovnaní účtov platobných agentúr členských štátov, ktoré sa týkajú výdavkov financovaných Záručnou sekciou Európskeho poľnohospodárskeho usmerňovacieho a záručného fondu (EPUZF) za rozpočtový rok 2006, a požaduje jeho zrušenie v rozsahu, v akom sa žalobkyni pripisujú na ťarchu určité nevymáhané vývozné náhrady vo výške 50 %.
   Na odôvodnenie svojej žaloby žalobkyňa najprv uvádza, že žalovaná nesprávne uplatnila paušálnu úpravu 50 % zaťaženia podľa článku 32 ods. 5 nariadenia (ES) č. 1290/2005 (1). Podľa názoru žalobkyne sa tento predpis nedá uplatniť, ak ide o prípady, ktoré boli oznámené na základe článku 5 ods. 2 nariadenia Rady (ES) č. 595/91 (2).
   Po druhé žalobkyňa uvádza, že žalovaná v niektorých sporných prípadoch porušila zásadu správneho úradného postupu, keďže sa sama neriadila spôsobom, ktorý vyplýva z jednostranného protokolu zo 4. mája 1995.
   
      (1)  Nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (Ú. v. EÚ L 209, s. 1).
   
      (2)  Nariadenie Rady (EHS) č. 595/91 zo 4. marca 1991 o nezrovnalostiach a vymáhaní čiastok neoprávnene vyplatených v súvislosti s financovaním Spoločnej poľnohospodárskej politiky a organizácie informačného systému v tejto oblasti, ktorým sa ruší nariadenie (EHS) č. 283/72 (Ú. v. ES L 67, s. 11; Mim. vyd. 03/011, s. 171).